stanford-oval/wikipedia huggingface dataset:
MTV

| --- | --- |

 פרטי הערוץ
 מדינה:  ארצות הברית, הממלכה המאוחדת
 קטגוריה:  מוזיקה
 סוג:  ערוץ טלוויזיה פרטי
 תאריך השקה:  1 באוגוסט 1981 
 בעלות:  Paramount Global 
 שפה:  אנגלית
 משרד ראשי:  ניו יורק סיטי, ארצות הברית
 אזור קליטה:  העולם המערבי, ישראל
 שיטת שידור:  (480i (SDTD 1080i (HDTV)‎
 זמינות
 חבילה:  yes • HOT • NEXT TV
 HOT:  MTV סדרות: אפיק 186 + VOD MTV Music: אפיק 189 MTV 00s: אפיק 190 MTV 80s: אפיק 191 MTV Hits: אפיק 192 MTV 90s: אפיק 193 Club MTV: אפיק 194 MTV Live: אפיק 197
 yes:  Club MTV: אפיק 201 MTV 00s: אפיק 202  MTV 80s: אפיק 203  MTV Music: אפיק 204  VOD  MTV Live: אפיק 205  MTV Hits: אפיק 206
 
 http://www.mtv.com/
 
התמונה הראשונה שהוצגה בערוץ MTV הייתה של מונטאז' שהציג את הסמל של הערוץ בשילוב עם תצלום משימת אפולו 11 שבמסגרתה נחתו לראשונה בני אדם על הירח
MTV (לשעבר קיצור של Music Television) הוא ערוץ טלוויזיה אמריקני המשדר קליפים של מוזיקה פופולרית. עם התפתחות הערוץ הוא החל להפיק גם סדרות טלוויזיה ותוכניות מציאות, טקסי פרסים למיניהם, ותכנים נוספים.
רשת MTV היא רשת ערוצים בינלאומית שמפעילה ערוצים מקומיים ברחבי העולם – ארצות הברית, אירופה, אסיה. בנוסף מפעילה ערוצי נישה כגון מוזיקה שחורה, מוזיקה אלטרנטיבית, פופ, רוק, VH1 וניקלודיאון.
היסטוריה

MTV הוקם כערוץ כבלים אמריקני בניו יורק ב-1 באוגוסט 1981, ומשנת 1985 הוא נמצא בבעלות תאגיד התקשורת "ויאקום" (Viacom). הקליפ הראשון ששודר בערוץ האמריקני היה "Video Killed the Radio Star" של להקת הבאגלז, ואילו הקליפ הראשון ששודר ב-MTV אירופה היה "Money for Nothing" של להקת דייר סטרייטס. הערוץ היה פורץ דרך במובנים רבים, הן בתחומי התקשורת (ערוץ שמשדר מוזיקה 24 שעות ביממה) והן בתחום המוזיקה (עלייה בפופולריות של זרמי מוזיקה מסוימים, חברות המוזיקה התחילו ליצור קליפים מושקעים יותר ועוד). לערוץ היה חלק חשוב בהצלחתם של כוכבי מוזיקה רבים, לרבות מייקל ג'קסון, מדונה ובון ג'ובי.
בשנת 1984 נוסד טקס פרסי הקליפים (VMA), ובשנת 1991 נוסד טקס פרסי הקולנוע. בעקבות החלטת הערוץ לשדר יותר מוזיקה שחורה ומוזיקת רוק הוקם בשנת 1985 ערוץ VH1, והוא משדר בעיקר להיטי פופ.
בתחילת שנות התשעים שידר MTV קליפים רבים של רוק ובייחוד של גראנג'. להקות רוק פופולריות רבות מאותן שנים, כגון נירוונה, סאונדגארדן, Guns N' Roses ואף מטאליקה (שעברה מהפך תדמיתי באותן שנים) זכו לחשיפה נרחבת ב-MTV. אף על פי כן, באמצע העשור חל מפנה בכיוון הערוץ, והוא החל להרבות בשידורי קליפים של פופ וראפ על חשבון הרוק, ואילו VH1 החל לשדר קליפים של רוק. יש אשר יאמרו כי שינוי זה נובע מהיותו של הערוץ קשוב להלכי הרוח בקרב הקהל הרחב ומהעובדה כי החל מאמצע שנות התשעים חלו פיחות בפופולריות של הרוק ועלייה בפופולריות של הפופ והראפ. לעומתם, יש אשר יגידו, כי בשל היותו של MTV אחד מספקי המוזיקה העיקריים לקהל הרחב, הוא זה שקובע במידה מסוימת את האופנה.
בתחילת שנות התשעים החלה רשת MTV להפיק תוכניות אנימציה. הראשונה שבהן הייתה "ליקוויד טלוויז'ון" (במקור תוכנית של BBC), שהראתה אוסף של סרטוני אנימציה קצרים. לאחר מכן החלה MTV להפיק תוכניות אנימציה באורך מלא שיצרה חברת הבת שלה ניקלודיאון. עם תוכניות האנימציה ששודרו ב-MTV נמנות "איאון פלקס", "ביוויס ובאטהד", "האחים גראנט", "דריה", "Celebrity Deathmatch" ועוד.
בשנת 2004 רכשה ויאקום את ערוץ הטלוויזיה הגדול ביותר בגרמניה ("ויוה מדיה"), והפכה את MTV לרשת המוזיקה הגדולה ביותר באירופה.
היסטוריה > השפעת MTV על התרבות

עם הקמת רשת MTV בארצות הברית ולאורך שנות ה-80 של המאה ה-20, הערוץ שיווק את עצמו באמצעות הסלוגן "I want my MTV". הסלוגן הפופולרי אוזכר בתחילת השיר "Money for Nothing" של להקת דייר סטרייטס.
היסטוריה > MTV בישראל

במרץ 1990, שודר בישראל הפיד האירופי של MTV. עד לשנת 2000, שודר הערוץ בכבלים בערוץ 7, ולאחר מכן החלו שידוריו גם בלוויין. באותם זמנים, היה הערוץ מהנצפים ביותר בקרב בני נוער בישראל. הפיד האירופי שידר מבריטניה ללא תרגום ושודרו פרסומות באנגלית. חלק מהתוכניות ששודרו באירופה, היו תוכניות שמקורן בפיד האמריקני של MTV, אליו גויסו מגישים ישראלים, בהם ג'ייסון דנינו הולט, בקי גריפין ועדן הראל.
בשנת 2008 עלה אתר האינטרנט של MTV ישראל, בו הוצגו חדשות, מידע ומוזיקה בשפה העברית, הן על מוזיקה ישראלית והן על לועזית.
ב-18 בינואר 2011, כחלק מרצון בעלת השליטה ב-MTV לחלק את הערוץ שבבעלותה ברחבי העולם לערוצים מקומיים, הופסקה הפצת הפיד האירופי לאחר למעלה מ-20 שנה ובמקומו עלה ערוץ "MTV ישראל" המשודר מישראל. הזיכיון על המותג ניתן לחברת ההפקה "ענני תקשורת", וכחלק מהשינוי, תוכני הערוץ פונים לקהל הישראלי בעברית, בכתוביות, בדברי קריינות ובפלייליסט הכולל שירים בעברית. לצד "MTV ישראל", שודרו גם מספר ערוצים מהפיד האירופי, לפי בחירת חברות הכבלים והלוויין.
לאורך השנים, ערוצים VH1 ו-VH1 Classic שודרו גם בחברת הכבלים וגם בחברת הלוויין. עם זאת, מספר ערוצים שודרו רק בחברה אחת והשאר בחברה אחרת.
בינואר 2015 עלה ערוץ "MTV LIVE" ב-HOT ו-yes.
בינואר 2018 הושקה גרסה ישראלית לתוכנית הנצפית ביותר ב-MTV בעולם – "שרוטים" בהנחיית דנה פרידר והיא ההפקה הראשונה של MTV בישראל ששודרה ב-HOT בלבד.
תוכניות

בתחילת דרכו הערוץ שידר קליפים ברצף, 24 שעות ביממה שבעה ימים בשבוע, ובהמשך עבר גם להפיק תוכניות רבות, בהן סדרות אנימציה ("ביוויס ובאטהד", "בובספוג מכנסמרובע"), תוכניות מציאות ("העולם האמיתי", "משפחת אוסבורן"), תוכניות אירוח ("טום גרין", "אנדי דיק") ותוכניות בידור ("פאנק'ד", "ג'קאס").
בעבר, התוכנית המרכזית של הערוץ בארצות הברית הייתה "TRL" (בשמה המלא "Total Request Live"). התוכנית הציגה את עשרת הקליפים המבוקשים ביותר בכל יום (כפי שנבחרו על ידי הצופים), ושודרה בשידור חי מטיימס סקוור שבמנהטן. התוכנית ארכה כשעה, והתארחו בה אמנים מובילים. היא שודרה החל מספטמבר 1998, והמנחה המקורי שלה היה קרסון דיילי. משנת 2003 הנחו אותה שישה מנחים מתחלפים. ב-16 בנובמבר 2008, בתום ספיישל בן שלוש שעות, התוכנית ירדה מהאוויר.
תוכניות > ערוצי נישה עיקריים

MTV Hits – להיטים עכשוויים – פופ וראפ. משודר באירופה ובישראל. עד 2021 שדר רק בהוט ונכון להיום משודר גם בהוט וגם ביס.
Club MTV – מוזיקת דאנס ומוזיקה אלקטרונית. החל מחודש יוני 2020 משודר בישראל במקום MTV DANCE.
MTV Live – ערוץ המשדר קליפים, הופעות חיות ומספר סדרות מקור. משודר בכל העולם ובישראל.
MTV סדרות – ערוץ המשודר מישראל, ומתמקד בסדרות וטקסי פרסים מבית MTV. משודר בישראל ב-HOT מינואר 2015.
MTV Base – מוזיקה שחורה. משודר באירופה ובעבר בישראל. (במקומו כיום משודר בישראל Club MTV)
MTV Classic – להיטי פופ ורוק משנות השישים, השבעים, השמונים והתשעים. משודר במקומות בהם MTV 80s ו-MTV 90s אינם משודרים.
ניקלודיאון – ערוץ לילדים ונוער, משודר בכל העולם. בישראל כיום מופעל – ערוץ ניקלודיאון, ערוץ ניק ג'וניור, ערוץ טין ניק.
MTVU – ערוץ סדרות ומוזיקה המיועד לסטודנטים באוניברסיטאות. משודר בארצות הברית בלבד.
CMT – מוזיקת קאנטרי. משודר בארצות הברית בלבד.
MTV Channel – ערוץ MTV הראשי של בריטניה. משדר בעיקר מוזיקה וגרסאות בריטיות לתוכניות מקור האמריקאיות. משודר בבריטניה בלבד.
תוכניות > ערוצי נישה עיקריים > ערוצי הנישה החדשים של MTV

באוגוסט 2020, "ויאקום" קיבלה החלטה להחליף מספר ערוצים של MTV, בשלושה ערוצים שמתמקדים אך ורק במוזיקה משנות ה-80, 90 ומהעשור הראשון של שנות ה-2000. הערוצים שהוחלפו היו VH1 Classic,‏ VH1 ו-MTV Rocks (ברוסיה – MTV Dance), והם הוחלפו, בהתאמה, בערוצים: MTV 80s,‏ MTV 00s ו-MTV 90s.
כל ערוצי הנישה החדשים, חוץ "MTV 90s" אשר זמין ב-HOT בלבד, זמינים ב-HOT וב-yes.
MTV 80s ("MTV Eighties") – ערוץ המשדר לאורך כל שעות היום שירים משנות ה-80 בלבד. הערוץ עלה לשידור בפיד האירופי באוגוסט 2020, ומשדר הן למדינות שמקבלות את הפיד האירופי, והן לבריטניה – אך בפיד נפרד. במדינות המקבלות את הפיד האירופי, הערוץ החליף את VH1 Classic אירופה.
MTV 90s ("MTV Nineties") – ערוץ המשדר לאורך כל שעות היום שירים משנות ה-90 בלבד. הערוץ עלה בתחילה כ"מיתוג מחדש" זמני של ערוץ MTV Classic הבריטי, ולאחר מכן הפך לערוץ בפני עצמו. הערוץ עלה לשידור בפיד האירופי באוגוסט 2020. בישראל הערוץ מחליף את MTV Rocks וברוסיה הערוץ מחליף את MTV Dance.
MTV 00s ("MTV Zeros" באירופה, "MTV Noughties" בבריטניה) – ערוץ המשדר לאורך כל שעות היום שירים מהעשור הראשון של המאה ה-21 בלבד (2000–2009). הערוץ עלה כ"ערוץ פופ-אפ" בבריטניה והחליף את MTV OMG לתקופה קצרה, ולאחר מכן הפך לערוץ בפני עצמו, הן בבריטניה והן באירופה. בכל העולם מחליף הערוץ את VH1 מאז אוגוסט 2021, שכעת משודר אך ורק בשטחי ארצות הברית, וכל מותגי-הבת שלו נמחקו בכל העולם.
תוכניות > ערוצי נישה עיקריים > ערוצי הנישה בעבר

VH1 – להיטים עכשוויים ולהיטי פופ ורוק משנות ה-90 וה-80.
MTV Rocks – מוזיקת רוק. נסגר ביולי 2020.
VH1 Classic – להיטי פופ ורוק משנות ה-60, ה-70, ה-80 וה-90.
VH1 Soul – מוזיקת פאנק ורית'ם אנד בלוז עכשוויים ומשנות ה-60, ה-70 וה-80. שודר בארצות הברית בלבד.
MTV Dance – מוזיקת דאנס ומוזיקה אלקטרונית. שודר באירופה ובישראל (מ-2008), לאחר ירידת ערוץ MTV base. גם MTV Dance הגיע אל סוף דרכו במאי 2020 והוחלף ב-MTV Club בישראל.
MTV OMG – ערוץ עם להיטי פופ, ומוזיקת קלאב. שודר בבריטניה ונסגר ביולי 2020.
MTV IDOL – מוזיקת פופ ולהיטים. שודר בצרפת ובאיטליה, ונסגר ב-2016–2017.
MTV BANG – ערוץ ששידר סדרות מקור ורכש בלבד. שודר בבריטניה בלבד.
MTV Pulse – מוזיקת פופ ורוק בבחירת הצופים ואמנים חדשים. שודר בצרפת ובאיטליה, ונסגר ב-2016–2017.
MTV Music 24 – להיטים ולהקות בתחילת דרכן, משדר מוזיקה מכל הז'אנרים, ללא הפסקות פרסומות או שידורי תוכניות אחרות. שודר באירופה ובישראל בחברת yes. סיים את שידוריו ביוני 2021 והוחלף ב-yes בערוץ MTV HITS.
תוכניות בולטות בעבר ובהווה > טקסי פרסים

פרסי המוזיקה של MTV אירופה
פרסי הווידאו קליפים של MTV
פרסי הקולנוע של MTV
תוכניות בולטות בעבר ובהווה > תוכניות וסדרות

ביוויס ובאטהד – אנימציה פרודית על זוג חברים מטאליסטים כסילים
Celebrity Deathmatch – אנימציית קליי-מושן (היאבקות ידוענים), קומדיה על סלבריטאים שמתאבקים בזירה
Singled Out – תוכנית הכרויות בהנחיית ג'ני מקארתי
קריבס – מציגה אחוזות של ידוענים
איאון פלקס – אנימציה, מדע בדיוני-פעולה על מרגלת מסתורית בשם איאון
דריה – אנימציה וסדרת בת של "ביוויס ובאטהד", שמתמקד על דריה מורגנדורפר
Downtown – אנימציה
Dismissed – תוכנית שידוכים
ג'קאס – קומדיה, פעלולים
Making the Video – הכנת קליפים
כנופיית העץ העליז – אנימציה וקומדיה שחורה על חיות קטנות, צבעוניות וחמודות שבכל פרק מתות באופן טרגי.
The Maxx – אנימציה, פעולה שמבוססת על סדרת קומיקס
פאנק'ד – מתיחות, בהנחיית אשטון קוצ'ר
רן וסטימפי – אנימציה (במקור של ניקלודאון) – קומדיה על כלב צ'יוואווה בשם רן וחתול שמן בשם סטימפי
המופע של אנדי מילונאקיס
המופע של טום גרין
המופע של בן סטילר (במקור של רשת פוקס) – תוכנית מערכונים וסאטירה בכיכובו של השחקן/קומיקאי בן סטילר
הוליווד הילס – ריאליטי מצליח על ארבע בנות העוסקות באופנה בלוס אנג'לס.
החיים הקשים של אר ג'יי ברגר – קומדיית מצבים על נער אמריקאי.
MTV Unplugged – הופעות אקוסטיות
Pimp My Ride (תדליק לי ת'אוטו) – תוכנית בהנחיית הראפר אקזיביט בה מחדשים מכוניות של אנשים.
ניו ג'רזי
חוף האקסים
בגרות באמהות
זאב צעיר – סדרה על נער שננשך על ידי איש זאב ונאלץ להתמודד עם ההשלכות בעזרת חברו הטוב סטיילס, איש זאב בשם דרק ועוד.
מעמידות פנים – קומדיה רומנטית על שתי תלמידות תיכון שכדי להפוך פופולריות הן מעמידות פנים שהן זוג.
מרי וג'יין (Mary + Jane) – סדרה קומית העוסקת במריחואנה, בהפקתו בפועל של סנופ דוג, ובכיכובה של ג'סיקה רות'.
הערות שוליים

↑   I Want My Mtv, סרטון בערוץ "guruburgess", באתר יוטיוב (אורך: 01:01)
| רשתות טלוויזיה עיקריות בארצות הברית |
| --- | --- | --- |
| רשתות מסחריות | ABC • CBS • FOX •‏ NBC • The CW • MyNetworkTV |  |
| רשתות ציבוריות | PBS • ‏PBS Kids • ‏C-SPAN |  |
| כבלים ולוויין | כבלים ולוויין |  |
| ערוצי בידור | USA • SyFy • E! • AMC •‏ TNT •‏ TBS‏ • HBO‏ • Showtime • Comedy Central •‏ FX |  |
| ערוצי חדשות | CNBC • MSNBC • CNN • פוקס ניוז |  |
| ערוצי ספורט | Versus‏ • ESPN‏ |  |
| ערוצי מוזיקה | MTV • VH1 |  |
| ערוצי ילדים ונוער | Cartoon Network • ניקלודיאון • דיסני • Freeform |  |
| ערוצי טבע ומדע | דיסקברי • נשיונל ג'יאוגרפיק |  |
| --- | --- |
בקרת זהויות :  NLI: 987007599417705171  GND: 2149105-7  MusicBrainz: 5ad1f7a2-139e-416e-81bb-2d609096c445  NKC: mzk2012737394 
סמל "MTV 00s"
רבי מאיר בעל הנס

קבר רבי מאיר בעל הנס, זולטן קלוגר 1937
קבר רבי מאיר בעל הנס
תפלות שונות. תרס"ה. בגדד.
רבי מאיר בעל הנס הוא כינויו של עושה נפלאות הקבור בטבריה. הכינוי מופיע החל מהמאה ה-18, ובאופן מסורתי מקובל לזהות אותו עם התנא רבי מאיר, אך יש השוללים זיהוי זה. קברו, קבר רבי מאיר בעל הנס, הוא מוקד עלייה לרגל.
זהותו

האזכור הראשוני לאדם זה מופיע בספר יחוס צדיקים (דף יז, ע"ב) שנדפס במנטובה בשנת ה'שכ"א. המקור הראשון המקשר אותו לתנא רבי מאיר הוא בספר כתר שם טוב שנדפס בתקנ"ד.
הייחוס המסורתי של הקבר לתנא רבי מאיר מבוסס על סיפור בתלמוד על נס שנעשה לתנא רבי מאיר, לפיו חיילים רומאיים שרדפו אחריו הוכו בסנוורים; הוא הבטיח לסוהר ששחרר את גיסתו מבית בושת, בו הוחזקה על ידי הרומאים כעונש, שיינצל אם יאמר "אלהא דמאיר ענני" והבטחתו התקיימה.
רבי יחיאל היילפרין בספר סדר הדורות מצטט מחבר המזכיר את רבי מאיר בעל הנס וכותב "לא ידעתי מיהו".
לעומת זאת, לדעת הרב ראובן מרגליות ואחרים אין רבי מאיר בעל הנס זהה עם רבי מאיר, לאור העובדה שמצייני הקברות בארץ ישראל ציינו את קבר התנא רבי מאיר בטבריה, ואת קבר רבי מאיר בעל הנס בגוש חלב. לדברי הרב מרגליות לא היה תנא בשם זה, ואין הוא אלא אגדה בעלמא. לדעתו, מקור האגדה על "רבי מאיר בעל הנס" נעוץ בעלייתו ארצה של הרמב"ן ופעולתו ליישוב הארץ ולאחזקת תלמידי חכמים. הוא משער שהיו אז בגולה קופות צדקה על שמו של הרמב"ן, ובתקופה מאוחרת יותר מצאו את השם "קופות רמב"ן" ופתחו את ראשי התיבות בטעות כ"רבי מאיר בעל נס", וקראו על שם זה את קופות הצדקה.
יעקב ליפשיץ מספר על הקופה ואומר ש"קראו לצדקה הזו על שם איש חסיד וקדוש... שהיה מפורסם בניסים ועל כן קראוהו רבי מאיר בעל הנס.
קופת רבי מאיר בעל הנס

בשל סיפור הנס המוזכר בתלמוד שהובא לעיל, התפתחה אמונה עממית כי רבי מאיר הבטיח ישועות לכל מי שינדב צדקה לעניי ארץ ישראל לעילוי נשמתו. על כן, ישנם רבים שהולכים להתפלל בציוּן הנחשב לקברו, ותורמים כסף לצדקה. בפרט בי"ד באייר, פסח שני, נוצר מנהג לפקוד את קברו של רבי מאיר ולתת צדקה. מנהג זה החל לראשונה בשנת תרכ"ז (1867), אז הוקם בניין על קברו. לפי המנהג, בשעת נתינת הצדקה אומרים את ביטוי התפילה המופיע בסיפור התלמודי על הנס של רבי מאיר: "אלהא דמאיר עננו".
קהילות רבות אף החזיקו, ומחזיקות עד היום, "קופת צדקת רבי מאיר בעל הנס", המפורסמות והגדולות שביניהן הן:
כולל ווהלין
רבי מאיר בעל הנס סלאנט - להחזקת עניי ארץ ישראל
כולל שומרי החומות - ליוצאי הונגריה
כולל חבת ירושלים - ליוצאי גליציה
כולל חב"ד - להחזקת עניי ארץ ישראל
כולל אהבת ציון - ליוצאי זיבנבירגן (טרנסילבניה)
כולל פולין - ליוצאי פולין
ראו גם

שד"רים
קבר רבי מאיר בעל הנס
הערות שוליים

↑  הספר לקריאה באתר הספרייה הלאומית
↑  תלמוד בבלי,'"`UNIQ--nowiki-00000001-QINU`"'מסכת עבודה זרה,'"`UNIQ--nowiki-00000001-QINU`"'דף י"ח, עמוד א'
↑  ר' יחיאל היילפרין, סדר הדורות, חלק ב ערך אבטולמוס
↑  מאיר בעל הנס, ב"אנציקלופדיה יהודית" באתר "דעת"
↑  ראובן מרגליות, בספרו "שמות וכינויים בתלמוד".
↑  משה בן נחמן (רמב"ן),'"`UNIQ--nowiki-00000006-QINU`"'וכוח הרמב"ן - תולדות הרמב"ן, תולדות הרמב"ן, באתר אוצר החכמה
↑  יעקב ליפשיץ, זכרון יעקב, חלק ב עמ' 30
↑  חיים סיימונס, עליה לקברי צדיקים בחודש אייר, 'סיני' קח, עמ' 14.
בעיטת עונשין

ערך זה עוסק במושג מתחום הספורט. אם התכוונתם ללקסיקון מטבעות הלשון בשימוש תקשורת הספורט בישראל, ראו .
בעיטת עונשין טיפוסית בכדורגל
בעיטת עונשין היא לרוב עונש המבוצע כבעיטה ישירה של שחקן לשערו של שוער היריבה מנקודת ה-11 מטר, המקובל בענף הכדורגל. המונח "פנדל" בעברית נגזר מהמונח המקורי בשפה האנגלית Penalty kick (בעיטת עונשין/קנס).
בעיטה זו כעונש במהלך משחק – "עונשין"

כששחקן מהקבוצה המגינה מבצע ברחבת ה-16 עבירה המחייבת בעיטה חופשית ישירה, נדרש השופט לפסוק בעיטת עונשין ממרחק של 11 מטרים לזכות הקבוצה היריבה.
הבעיטה מבוצעת מנקודה במרכז הרחבה, הנמצאת במרחק 11 מטרים מהשער, ובעת ביצועה רשאים להימצא בתוך רחבת ה-16 רק השחקן שנבחר לבצע את בעיטת העונשין ושוער הקבוצה שנענשה. בנוסף, כמו בכל בעיטה חופשית, על שאר השחקנים לעמוד במרחק של לפחות 9.15 מטרים מהכדור בזמן הבעיטה. לשם כך מסומן על הדשא מחוץ לרחבה קו מעגלי ברדיוס של 9.15 מטר מנקודת הפנדל. לשוער מותר לנוע על קו השער, אך אסור לו לצאת משערו לפני הבעיטה. מרגע שבוצעה הבעיטה, מותר לכל השחקנים להיכנס אל תוך רחבת ה-16 והמשחק ממשיך כרגיל, מה שמאפשר לשחקנים לבעוט בכדור שנהדף על ידי השוער או ניתז מקורות או משקוף השער. לשחקן שביצע את בעיטת העונשין אסור לגעת בו שוב לפני שנגע בו שחקן אחר.
השחקן הבועט רשאי למסור את הכדור לאחד מחבריו לקבוצה, כל עוד הכדור נבעט קדימה. אפשרות זו פחות שכיחה בשל אי יעילותה, שכן עדיף לבצע בעיטה ישירה.
בגלל רוחבו של השער וקרבת נקודת העונשין אליו, מצליחים רוב בועטי בעיטות העונשין להחדיר את כדור העונשין אל תוך השער (להבקיע), ועל כן פסיקת בעיטת עונשין היא מהלך העשוי להכריע את המשחק.
על פי רוב, נבעטת בעיטת העונשין בעוצמה רבה ולשוערים אין יכולת להגיע ממרכז השער אל פינותיו התחתונות או העליונות. משום כך, בוחרים רוב השוערים לנחש לאן תיבעט בעיטת העונשין ולזנק לכיוון זה. מכיוון שלשוערים סיכוי נמוך לעצור את בעיטת העונשין, רמת הציפיות להצלחה נמוכה מהשוער אך גדולה מהשחקן הבועט. סיכויי הבקעת השער מרביים כאשר הכדור מוחדר לפינתו הגבוהה, הימנית או השמאלית, של השער, אך שחקנים רבים נמנעים מבעיטת הכדור לשם, מחשש שיחטיאו לחלוטין את מסגרת השער.
בפברואר 2025 פורסם על הצעה לשינוי חוק הפנדל שעלתה בIFAB, לפיה תבוטל האפשרות לבעוט "ריבאונד" במקרה שהשוער הדף את הכדור, וכך בכל מצב שהבועט לא הבקיע תהיה בעיטת שוער לאחר מכן. ההצעה נובעת בין השאר מאחוזי הפנדלים שנכנסים לשער - כ-76%.
בעיטה זו כשיטת הכרעה – דו-קרב בעיטות פנדלים

דו-קרב פנדלים מתקיימים מהמקום שבו נבעטת בעיטת עונשין, אולם היא איננה עונש או קשורה לבעיטת העונשין הרגילה שניתנת במהלך הזמן החוקי.
דו-קרב פנדלים היא אחת משתי שיטות בכדורגל שבהן נדרשים לשבירת שוויון, במשחקים שנדרשת בהם הכרעה ואינם יכולים להסתיים בתיקו בתום הזמן החוקי. השיטה הראשונה היא הארכה (תוספת של דקות למשחק), ובעבר היה נהוג גם חוק שערי חוץ בעת מפגש כפול בין קבוצות. שיטת הדו-קרב פנדלים ניתנת רק לאחר ששתי השיטות הנ"ל השאירו את התוצאה במצב שוויוני לחלוטין. שיטת שבירת השוויון למשחק מסוים נקבעת מראש על ידי הגוף המארגן את המשחק.
בשיטה משתמשים כאמור לעיתים לאחר תום הזמן החוקי (בכדורגל 90 דקות, ותוספת הזמן שלו) ולעיתים יותר נפוצות לאחר הארכה (30 דקות נוספות שלאחר תום הזמן החוקי שניתן ב-2 מחציות של רבע שעה כל אחת (ותוספת הזמן שלהן) – כלומר בתום 120 דקות משחק).
בדו-קרב פנדלים שולחת כל קבוצה חמישה שחקנים לבעוט כדור מנקודת העונשין בתורם, כאשר הבעיטות מתבצעות לסירוגין מכל קבוצה. הקבוצה שבתום חמש בעיטות הבקיעה יותר פנדלים – מנצחת. אולם אם ההפרש גדול מכדי להסגר לפני שכל חמשת הבעיטות נבעטו מכל צד (למשל, כשנשארה בעיטה אחת וההפרש הוא שני שערים), מסתיים הדו-קרב מיידית, והקבוצה שהבקיעה יותר שערים מוכרזת כמנצחת על ידי השופט, שגם מנהל את הדו-קרב.
הבועט הראשון בדו-קרב, והשער אליו נבעטות בעיטות הדו-קרב נקבעים על ידי הגרלה שמבצע שופט המשחק ממש לפני תחילת הדו-קרב (בדרך כלל על ידי הטלת מטבע).
אם התוצאה נשארת שוויונית בתום חמש בעיטות – עוברים לשלב הבא של הדו-קרב, והוא סבב של בעיטה אחת בודדת לכל קבוצה, במתכונת "מוות פתאומי" (אנ'), כאשר הקבוצה הראשונה שצוברת פיגור בסבב בעיטות – מפסידה בדו-קרב. שערים שהובקעו באמצעות הדו-קרב אינם נרשמים כשערים רשמיים עבור מבקיעיהם או עבור הקבוצה (בשונה מבעיטות עונשין במהלך המשחק שנחשבות כשער), אלא הם רק דרך לקביעת המנצחת.
בשונה מבעיטות העונשין, לאחר בעיטת הדו-קרב, לא ממשיכים את המשחק, ובתום כל בעיטה, מגיע הבועט הבא מהקבוצה היריבה, ורק לו ולשוער מותר לעמוד בקרבת הרחבה (שאר השחקנים נמצאים על קו החצי במגרש).
למרות שהשתמשו בדרך זו באופן נרחב בכדורגל מאז שנות ה-70, שיטת דו-קרב הפנדלים זוכה לביקורת על ידי רבים מאוהדי הכדורגל לאורך השנים, בעיקר בשל מה שנתפס כהסתמכות על המזל ולא על מיומנות הקבוצה, ותלות התוצאה בדו-קרבות אישיים בין שחקנים יריבים, מה שאינו עומד בקנה אחד עם כדורגל כספורט קבוצתי. לעומת זאת, יש הסבורים שהלחץ על הבועט וחוסר היכולת לנבא את המנצחת הופכים אותו לסיום דרמטי ומרגש לאירועי גמר, שרבים מהם זכורים בזכות החמצה או הבקעה של הבעיטה האחרונה והמכריעה.
הערות שוליים

↑  פסיכולוגיה מהנקודה הלבנה באתר פסיכולוגיית ספורט
↑  ההצעה של קולינה לשינוי היסטורי בפנדלים - ערוץ הספורט, באתר Sport5.co.il - אתר ערוץ הספורט, ‏2025-02-11
| --- | --- |
בקרת זהויות :  NKC: ph297090
טשקנט

רחוב בטשקנט
מבט אווירי על טשקנט בחורף
טַשְׁקֵנְט (באוזבקית: Тошкент/Toshkent/تاشكینت, מילולית: "עיר האבן"; ברוסית: Ташкент; בפרסית: تاشکند - תאשכנד) היא בירת אוזבקיסטן והגדולה שבעריה. העיר נוסדה בתקופת כיבושי אלכסנדר הגדול והייתה בעת העתיקה מרכז מסחרי חשוב, במיוחד לאור מיקומה בדרך המשי. בשנת 1966 נחרבה העיר בעקבות רעש אדמה בעוצמה 7.5 בסולם ריכטר. בעקבות האסון השקיע הממשל הסובייטי מאמצים רבים בשיקום העיר, בעזרת מיטב האדריכלים. טשקנט שוקמה והפכה לאחת הערים המפוארות ביותר בגוש הסובייטי. טשקנט היא אחת הערים המודרניות ביותר מבין הערים המוסלמיות בעולם, והיא מרכז תרבותי וכלכלי חשוב באוזבקיסטן. על פי אומדן רשמי מתאריך 1 בינואר 2023 אוכלוסיית העיר מנתה כמעט שלושה מיליון בני אדם.
גאוגרפיה

טשקנט שוכנת בנאת המדבר הגדולה, מתוך ארבעה נאות מדבר חשובות שבאוזבקיסטן, ליד הנהר צ'ירצ'יק, במזרח המדינה. העיר שוכנת על דרך הסחר הראשית (דרך המשי) שבין סמרקנד לטשקנט, קילומטרים בודדים מזרחית לגבול עם קזחסטן, מול העיירה סריאגאש.
האזור בו נמצאת העיר פעיל מבחינה טקטונית, וסובל מרעידות אדמה. האחרונה המשמעותית שבהן הייתה בשנת 1966 בעוצמה של 7.5 בסולם ריכטר וגרמה להרס ניכר בעיר.
בקרבת העיר נמצא הר צ'ימגן הגדול מקום פופולרי לבילוי של תושבי העיר.
היסטוריה

בתקופה הטרום-איסלאמית נקראה העיר "צ'אץ'". כך היא נקראת גם ב"אפוס המלכים", השאהנאמה, שנכתב על ידי המשורר הפרסי פירדוסי.
העיר הייתה חלק מאמירות בוכרה, ובמהלך המאה ה-17 עברה לח'אנות קוקנד. במחצית השנייה של המאה ה-19 סופחה לאימפריה הרוסית והייתה מקום מושבו של מושל טורקסטן.
החל משנת 1930 הייתה בירת הרפובליקה הסובייטית הסוציאליסטית האוזבקית.
אדריכלות

עקב הרס המבנים ההיסטוריים שהתרחש בעקבות המהפכה הבולשביקית ב-1917, ומאוחר יותר בגלל רעידת האדמה החזקה ב-1966 נהרסה מרבית המורשת ההיסטורית של טשקנט. אחרי רעידת האדמה הגדולה, ועם בנייתה מחדש נבנו בעיר מבנים מפוארים ובעלי זיקה לתרבויות שונות בעולם כמו התרבות המוסלמית המודרנית, התרבות הסובייטית, ואף התרבות הסינית. בעיר נבנו גנים גדולים ומפוארים להדגשת חוזקו של הממשל הסובייטי (כמו "גן הניצחון","פארק לנין"). מבנים רבים קיבלו אופי מוסלמי (כיפת גג עגולה וכדומה). בתחילת המאה ה-21 נבנו בעיר גורדי-שחקים המטפסים לגובה של כ-50 קומות.
תחבורה

לעיר מערכת תחבורה מתקדמת שכוללת רכבת קלה, רכבת תחתית בעלת תחנות מפוארות, מוניות, ואוטובוסים מתקדמים. בעיר נמצא גם נמל התעופה הגדול במדינה, נמל התעופה הבינלאומי טשקנט, שמקשר את העיר לשאר אסיה וליבשות צפון אמריקה ואירופה. מערכת התחבורה בטשקנט לא משקפת את מערכת התחבורה ביתר המדינה, שם התחבורה ישנה ולעיתים פרימיטיבית למדי.
חינוך והשכלה

בעיר קיימים מוסדות אקדמיים רבים לחינוך גבוהּ, כמו האוניברסיטה לשפות זרות, האוניברסיטה הלאומית. בעיר למעלה מ-21,000 בתי ספר. ומספר הנרשמים למוסדות לחינוך גבוה הוא גדול מאוד.
תקשורת וטכנולוגיה

בעיר פועלים תשעה עיתונים באוזבקית, ארבעה עיתונים באנגלית ותשע הוצאות לאור ברוסית. כמו כן בעיר פועלות תחנות רדיו רבות שבהן תחנת הרדיו הממשלתית.
בעיר ניצב מגדל תקשורת ענק שהוא אחד מסמלי העיר.
כמעט לכל משפחה בעיר יש טלוויזיה, ומספר המתחברים לרשת האינטרנט הולך וגדל משנה לשנה.
בעיר מתקנים טכנולוגיים רבים של חברות שונות כמו IBM, יוניסיס, אפל ופקרד בל, כמו כן בעיר קיימים בתי קפה-אינטרנט רבים.
ערים תאומות

ארצות הברית סיאטל, וושינגטון, ארצות הברית
תוניסיה תוניס, תוניסיה
טורקיה איסטנבול, טורקיה
פקיסטן קראצ'י, סינד, פקיסטן
גרמניה ברלין, גרמניה
אוקראינה דניפרו, דניפרופטרובסק, אוקראינה
הערות שוליים

↑  Uzbekistan: Administrative Division (Regions and Districts) - Population Statistics, Charts and Map, citypopulation.de
| --- | --- |
בקרת זהויות :  NLI: 987007557239505171  BNE: XX451366  BnF: cb15378094x (data)  GND: 4059096-3  LCCN: n80004387  MusicBrainz: f47b98e5-71bc-4ca0-aa4b-f62d37fa96e1  NARA: 10045046  NKC: ge212993  SUDOC: 027785858  TDVİA: taskent  VIAF: 136886417   WorldCat (עם VIAF): 136886417
ביתר עילית

ביתר הקדומה – ח'רבת אל-יהוד בכפר בתיר
בתי ביתר עילית
צידה של ביתר הסמוך ליישוב הערבי נחאלין הנראה מימין. ברקע קו גובה של קו פרשת המים.
כיכר על שם הרב אברהם רביץ
פארק שבעת המינים בעיר עם מתקני אומגה לגלישה זוויתית
בֵּיתָר עִילִּית היא התנחלות במעמד עיר השוכנת ביהודה, כ-8 קילומטרים דרום-מערבית מירושלים- ובמקביל היא צפונית לגוש עציון, על גבול הקו הירוק, על הרי יהודה. היא מיועדת לחרדים והוכרזה כעיר בשנת 2001. העיר קרויה על שם העיר הקדומה ביתר וממוקמת באזור בו שכנה בימי בית שני ביתר הקדומה, שמלאה תפקיד חשוב במרד בר-כוכבא. ביתר הקדומה מזוהה עם ח'רבת אל-יהוד שבתחומי הכפר הפלסטיני בתיר, שמשמר את שמה של ביתר, הסמוך לביתר עילית.
נכון לתחילת 2025 יש בעיר כ-73,000 תושבים והיא העיר הישראלית השנייה בגודלה ביהודה ושומרון.
גאוגרפיה

ביתר עילית שוכנת בשולי גוש עציון, בסמיכות לעמק האלה, מזרחית לצור הדסה. ביתר מוקפת בכפרים פלסטיניים משלושה כיוונים: חוסאן בצפון, ואדי פוכין במערב ונחאלין במזרח. ביתר שוכנת בטווח הגבהים של 620 עד 800 מטרים מעל פני הים.
העיר גובלת באזור הררי המאופיין בחורש ים תיכוני ויערות אורנים נטועים. בחלקה המערבי של העיר נמצא עמק רחב ופורה המכונה ואדי פוכין. האזור משמש כאזור גידול לגידולי שדה וירקות הודות לשפע המים באזור.
מצפון לעיר נמצא עמק פורה נוסף "נחל ביתר" המכונה "עמק המעיינות". בעמק יותר מעשרה מעיינות שופעים, שומרות חקלאיות ושרידי חקלאות שלחין. מערבית לביתר עילית סמוך לצור הדסה ממוקמת "שמורת סנסן", הנטועה בעיקר ביערות אורנים יחד עם חורש ים-תיכוני.
האזור בחלקו נחשב כאזור פורה במיוחד המתאים לגידולי שלחין, כאשר בגיאיות ובערוצי הנחלים ניתן לגדל גם גידולים נוספים הודות לטיב הקרקע. בסביבות העיר פרוסים מעיינות רבים אשר חלקם שופעים במשך כל ימות השנה ומיעוטם שופעים רק בחורפים גשומים. כמה מהם מנוצלים להשקיה טבעית של השדות והכרמים בעזרת מערכות של תעלות. חלק נרחב מהערוצים הסובבים את העיר מכילים שומרות עתיקות, טרסות חקלאיות, המיועדות לגידולי שלחין. בסביבות העיר ניתן למצוא חוות חקלאיות לגידול גפנים, זיתים, ואף דובדבנים ונקטרינות הגדלים באזור היישוב ראש צורים.